

**Ανακοίνωση για την Παγκόσμια Ημέρα Εξάλειψης της Βίας κατά των Γυναικών (25 Νοεμβρίου)**

Με αφορμή την σημερινή ημέρα που αποτελεί ορόσημο για την καταπολέμηση της βίας που υφίστανται οι γυναίκες, Ο Δήμος Καστοριάς και το Κέντρο Συμβουλευτικής Γυναικών Θυμάτων βίας, στέλνει το δικό του μήνυμα.

Η βία αποτελεί μια από τις σοβαρότερες μορφές απαξίωσης της ανθρώπινης αξιοπρέπειας. Τα πολλά πρόσωπα της βίας υποδηλώνουν την τεράστια έκταση του φαινομένου αυτού. Το γεγονός της μη καταγγελίας της δεν συνάδει με την μη ύπαρξη της. Όσο παραμένουμε σιωπηλοί απέναντι σε αυτό το μέγιστο κοινωνικό ζήτημα το ενσωματώνουμε εκούσια ή μη στα δεδομένα της κοινωνίας μας. Από τη στάση μας απέναντι στη βία διαμορφώνεται και καθορίζεται η έκταση της. Η καταγγελία και αναζήτηση υποστηρικτικής φροντίδας αποτελούν την αρχή ενός συνεχούς που στοχεύει στην εξάλειψη της.

Το Κέντρο Συμβουλευτικής Γυναικών Θυμάτων βίας Δήμου Καστοριάς καλεί τους πολίτες να συνδράμουν στην καταπολέμηση της βίας με την ευαισθητοποίηση και την ενεργή συμμετοχή τους. Η δημιουργία του Κέντρου αποτελεί τον πυρήνα μιας προσπάθειας , που με την συμβολή όλων μπορεί να αποτελέσει έναν σταθμό υποστήριξης και συμβουλευτικής των γυναικών σε τοπικό επίπεδο.

Το Συμβουλευτικό Κέντρο Γυναικών Δήμου Καστοριάς